<p>الإسعافات النفسية هي عبارة عن شنو ومنو البقدمها والطريقة البتتقدم بيها كيف والزمن المفروض تتقدم فيهو ؟</p><p>طيب ،</p><p>الإسعافات النفسية هي عبارة عن استجابة إنسانية للأفراد الاتعرضو لحدث صادم زي ما حاصل معانا في السودان</p><p>كل السودانيين اتعرضو لحرب فبالتالي هم محتاجين لإسعافات نفسية .</p><p>ليه بنحتاجها ؟</p><p>عشان دائما كل حدث بكون عندو عقبات في المستقبل ، و عشان دائما بجي التدخل عشان يمنع العقبات أو المشكلات أو الاضطرابات الحتصاحب الزول لي قدام او يعني تجي بنسبة بسيطة عشان كدا بتجي الاسعافات النفسية.</p><p>منو البقدم الاسعافات النفسية ؟</p><p>الأفضل طبعاً انها تجي عن طريق المختصين في المجال النفسي لكن ممكن إنها تتقدم بالدرجة القريبة ، يعني إنتو كأفراد أسرة ، انتو كأم و أب ، كصاحب ، كلكم بتقدر تقدمو الإسعافات النفسية. لأنها في الأول زي ما قلنا استجابة نفسية.</p><p>الآليات و شكل الطريقة الأنا بقدم بيها الإسعافات النفسية :</p><p>عندها عناصر أساسية لازم تتوفر فيهو عشان يقدر يكون ده إسعاف نفسي ، عشان تنقذ الواحد من مشكلة ممكن تحصل ليهو في المتسقبل أو النسبة بتاعتها تكون بسيطة.</p><p>طيب ،&nbsp;</p><p>أول حاجة لازم يكون فيها استماع جيد وانصات للزول الإنت حتتكلم معاهو ، لازم يكون فيها تقديم الاحتياجات الأساسية ، لازم يكون فيها نوع من الأمان ، نوع من الشعور بالانتماء، نوع من الحب في تقديم المشاعر وأهم حاجة الإنسانية ، يعني في كل الحاجات دي إنت بتقدمها بكل احترام و بكل سهولة و بكل بساطة عشان الطرف القدامك يقدر يفهمها بصورة كويسة .</p><p>تاني حاجة بتكون مبنية على تقدير المخاوف و تقدير التفاصيل المر بيها الزول ، لأنو نحن استجابتنا للأحداث الصادمة ما واحدة. عشان كدا راعي إنك الطرف البتقدم ليهو الحاجة دي لازم تكون فاهمو تماماً و فاهم كل مشاعرو و فاهم خوفو و قادر تقدر الحاجة دي عشان تقدر تقدمها ليهو بصورة كويسة</p><p><br></p><p>الزمن البنقدم فيهو الاسعافات النفسية:</p><p>طيب هي تقدم خلال فترة الأزمة أو بعد انتهاء الأزمة</p><p>لكن دائما لمن الحدث الصادم يطول الأفضل انها تكون في المنتصف أو في الوقت الزول مرت شهور طويلة و هو لسه موجود في الحدث الصادم عشان تقدر تنقذ الموقف من بدري .</p><p>طيب ، الآليات النحن هسي ذكرناها و طرق التقديم دي إذا إنت ما مختص و حابي إنك تقدم الإسعافات النفسية ممكن تقدمها لكن لازم تكون عندك الشروط المعينة النحن ذكرناها في الإسعافات النفسية عشان تقدر تقدم الحاجة بصورتها الصاح و بصورتها المطلوبة .</p><p>دائما الإسعافات النفسية لأنو في ناس بتقدر أنها تتكيف بصورة طبيعية جداً مع الوضع لكن بتلقى في المقابل في ناس من الصعوبة إنهم يحصل ليهم نوع من ال adaptation أو التكيف من جديد في الوضع ده فبتجي الاسعافات النفسية عشان تأهلهم</p><p><br></p>